Hvaðan kemur nafnið Istanbúl og hvað þýðir það ? Istanbúl er stærsta borg Tyrklands og var áður höfuðborg landsins . Nú er Ankara höfuðborgin . Borgin hét fyrst Býsans en það er hugsanlega dregið af nafni Býsas sem var leiðtogi Grikkja frá Megöru og átti samkvæmt fornum sögnum að hafa stofnað borgina um 657 f. Kr . Frá árinu 330 e. Kr. til 1930 nefndist borgin Konstantínópel eftir Konstantínusi mikla keisara ( um 280 - 337 ) . Hann gerði borgina að höfuðborg Rómaveldis . Á 13. öld notuðu Arabar kenninafnið Istinpolin um borgina en það var afbökun á grísku orðunum eis ten polin sem merkja í rauninni í borginni . Síðar varð þetta að nafninu Istanbúl en það hefur verið hið opinbera heiti borgarinnar frá árinu 1930 . Sofíukirkjan í Istanbúl hefur einnig verið nefnd Ægisif eða Egisif á íslensku sem er hálfgerð hljóðlíking á gríska heiti kirkjunnar ' Hagia Sophia' sem merkir ' heilög viska' . Istanbúl skipar þá sérstöðu meðal borga að vera í tveimur heimsálfum , Asíu og Evrópu . Þar eru margar frægar byggingar eins og Sofíukirkjan og moska frá 16. öld . Heimildir og mynd : Íslenska alfræðiorðabókin , Örn og Örlygur , Reykjavík 1990 . Ásta Bryndís Schram er lektor og kennsluþróunarstjóri við Heilbrigðisvísindasvið HÍ auk þess sem hún starfar við kennsluráðgjöf hjá Kennslumiðstöð . Meginviðfangsefni hennar í rannsóknum er áhugahvöt , sjálfsmynd , samsömun og samspil þessara þátta við kennsluaðferðir .